Misdaad woed maar BBP’s word teen R2 miljard beskermArgieffoto (Foto; cocoparisienne/Pixabay) Lindiwe Sisulu, minister van toerisme, se uitlating dat Suid-Afrika ’n “baie veilige plek” is met “slegs drie” internasionale toeriste wat sedert 1994 in dié land dood is, skets ŉ prentjie van ŉ regering wat tred met realiteit verloor het. Só sê Jan Bosman, hoofsekretaris van die Afrikanerbond. Maroela Media het vroeër berig Sisulu het gesê dit is ’n rekord van veiligheid. “Ons voorsien maksimum sekerheid vir toeriste.” Bosman meen egter dit is nodig vir ŉ indringende besinning oor die totale misdaadsituasie in Suid-Afrika want elke strategie van die regering teen misdaad, het tot dusver skouspelagtig misluk. “Suid-Afrikaners is hierdie week weer geruk deur nog sinnelose moorde. Die moord op die Duitse toeris, plaasmoorde en aanvalle is alles deel van die daaglikse statistiek. Terwyl 71 Suid-Afrikaners daagliks vermoor word, kan geen minister die versekering gee dat die land se mense of besoekers aan die land veilig is nie. Dit skets ŉ prentjie van ŉ regering wat tred met realiteite verloor het.” Bosman sê sy grootste bekommernis is dat die slagoffers – ook toeriste – met verloop van tyd maar net nog misdaadstatistieke word. “ŉ Top-toeristebestemming in ŉ Kaapse strand by Kampsbaai het gister die moord op twee mense in helder daglig aanskou. Dit is maklik om onverskillig en traak-my-nie-agtig met misdaad en sy gevolge om te gaan as ŉ mens 24 uur ŉ dag beskerming ontvang. Terwyl ŉ verdere R2 miljard in 2022 spandeer word aan BBP-polisieskerming – vir die president, adjunkpresident, voormalige presidente en voormalige adjunkpresidente, besoekende staatshoofde en hul gades, asook 62 nasionale hooggeplaastes – beleef die gemiddelde Suid-Afrikaner ŉ lae intensiteit misdaadoorlog. Verlede jaar is bereken dat dit sowat R8 miljoen vir elke individuele BBP aan beskerming kos met 209 BBP’s wat beskerming ontvang.” Die vraag moet egter gevra word: Wat moet nog gebeur alvorens die Suid-Afrikaanse regering daadwerklik optree? Misdaad, wetteloosheid en die gepaardgaande kommer oor die verval van die strafregstelsel in Suid-Afrika en die sabotasie van infrastruktuur bereik nou ŉ keerpunt. Nuwe planne kan nie werk indien daar nie vertroue is in die polisieminister en sy polisie leierstruktuur nie. “Die Suid-Afrikaanse publiek verdien minstens ŉ onkreukbare polisiediens in die tydperk waar misdaad en korrupsie gedy. Dit kan slegs geskied met leierskap wat verbind is daartoe om misdaad te bestry. ŉ Besoek aan ŉ misdaadtoneel alleen gaan nie help nie. Beloftes alleen bring ook nie oplossings nie en effektiewe en sigbare polisiëring met integriteit word vereis.”